'आतंक से निपटने में भारत की मदद करेगा पाक'  
पाकिस्तान के विदेश सचिव सलमान बशीर ने कहा कि उनका देश आतंकवाद के मसले पर भारत को सभी तरह का जरूरी सहयोग देगा।
भारत-पाकिस्तान वार्ता से पहले सकारात्मकताभरा रुख दर्शाते हुए पाकिस्तान के विदेश सचिव सलमान बशीर ने कहा कि उनका देश आतंकवाद के मसले पर भारत को सभी तरह का जरूरी सहयोग देगा और इससे जुड़ी जानकारी साझा करेगा।  अटारी-वाघा सीमा पार कर भारत आए बशीर दिल्ली में विदेश सचिव निरुपमा राव से मुलाकात करेंगे। उन्होंने कहा कि दोनों ओर से आपसी समझ को मजबूत करने की कोशिशें हो रही हैं।  दोनों विदेश सचिवों के बीच आपसी भरोसे में इजाफा करने के उपायों, आतंकवाद से जुड़ी चिंताओं और दोनों ओर के लोगों के बीच पारस्परिक संपर्क बढ़ाने के बारे में चर्चा होने की संभावना है। बशीर और निरुपमा, विदेश मंत्री एसएम कृष्णा और उनकी पाकिस्तानी समकक्ष हीना रब्बानी खार के बीच बुधवार को होने वाली वार्ता का एजेंडा तैयार करेंगे।  बशीर ने अमृतसर से दिल्ली हवाई अड्डे पहुंचने पर कहा, निजी तौर पर मुझे और मेरी टीम को दिल्ली लौटकर अच्छा लग रहा है। हम विदेश मंत्रियों के बीच होने वाली बैठक से पहले की तैयारी करने यहां आए हैं। भारत की विदेश सचिव इस्लामाबाद आई थीं और हमने कुछ मुद्दों पर चर्चा की।